b'\n_START_ARTICLE_\nNeil Black\n_START_PARAGRAPH_\nNeil Black OBE (28. toukokuuta 1932 Birmingham \xe2\x80\x93 14. elokuuta 2016) oli englantilainen oboisti. H\xc3\xa4n aloitti oboensoiton 11-vuotiaana ja oli 16-vuotiaana ensimm\xc3\xa4isen\xc3\xa4 oboistina Ison-Britannian kansallisessa nuoriso-orkesterissa. Black valmistui historian oppiarvolla Oxfordista, mutta p\xc3\xa4\xc3\xa4si kolmen vuoden kuluttua (1959) Lontoon filharmoniseen orkesteriin soittamaan ensimm\xc3\xa4ist\xc3\xa4 oboeta. H\xc3\xa4n ty\xc3\xb6skenteli muiden muassa sellaisten kapellimestarien kuin Monteux\xe2\x80\x99n ja Boultin kanssa._NEWLINE_Black toimi my\xc3\xb6s Academy of St. Martin in the Fieldsiss\xc3\xa4 sek\xc3\xa4 kahdenkymmenen vuoden ajan Englannin kamariorkesterissa ja opetti Guildhall School of Music and Dramassa. Vuonna 1989 h\xc3\xa4nest\xc3\xa4 tuli Brittil\xc3\xa4isen imperiumin ritarikunnan upseeri._NEWLINE_Blackin huomattavimpiin levytyksiin lukeutuvat levytykset H\xc3\xa4ndelin oboesonaateista, Beethovenin ja Mozartin kvintetoista pianolle ja puhaltimille sek\xc3\xa4 Mozartin, Straussin ja Vaughan Williamsin oboekonsertoista.'